РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/105-18

21. мај 2018. године

Б е о г р а д

З А П И С Н И К

СА 11. СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, 17**. маја 2018**. године у сали 3 Дома Народне скупштине са почетком у **11,00 часова**.

На почетку седнице, председавао је мр Иван Костић, председник Одбора.

Седници су присуствовали: Миодраг Линта, заменик председника Одбора и чланови: Блажа Кнежевић, Александар Марковић, Прим. др Владо Бабић, др Иван Бауер, Александар Чотрић, Марјана Мараш, Мирјана Драгаш, Драган Вељковић и заменици чланова Оливера Огњановић и Милисав Милојевић.

Са седнице оправдано одсутни: Јадранка мр Јовановић, Горан Николић, Владимир Ђурић, Радослав Милојичић, Љиљана Михајловић, Филип Стојановић и Дејан Шулкић.

Поред чланова и заменика чланова Одбора седници су присуствовали народни посланици који нису чланови Одбора: Бошко Обрадовић и Марија Јањушевић.

Седницу је отворио председник Одбора мр Иван Костић, констатовао у електронском систему да је присутно 12 народних посланика, чланова, односно заменика чланова Одбора, да постоји кворум за рад и одлучивање. Председник Одбора је сазвао седницу са две тачке дневног реда: Значај предстојећих избора у БиХ за положај Срба у Федерацији БиХ и Разно. С обзиром да је у међувремену стигао предлог за допуну дневног реда са још две тачке дневног реда: Разрешење председника и заменика председника Одбора и Избор председника и заменика председника Одбора, председавајући је дао реч предлагачу, Александру Марковићу, након чега је Одбор већином гласова усвојио предлог за допуну дневног реда. Одбор се потом изјаснио и усвојио следећи допуњен дневни ред:

1.Значај предстојећих избора у БиХ за положај Срба у Федерацији БиХ

2.Разрешење председника и заменика председника Одбора;

3.Избор председника и заменика председника Одбора

4.Разно

Пре преласка на рад по тачкама дневног реда, председавајући је замолио присутне да се изјасне о записницима са осме, девете и десете седнице Одбора. Пошто није било примедби на записнике, приступило се гласању и Одбор је већином гласова усвојио записнике са осме, девете и десете Одбора.

По првој тачки дневног реда: Значај предстојећих избора у БиХ за положај Срба у Федерацији БиХ говорио је Миодраг Линта, који је најпре указао на тежак положај Срба који живе на простору Федерације БиХ, да је према попису становништва из 1991. године тамо живело 600 хиљада Срба, а да их данас има око 56 хиљада, да је преко пола милиона Срба протерано са тих простора, а да је онај део који је остао да живи дискриминисан, да има проблема када је у питању запошљавање, образовање, расподела буџетских средстава, као и да нема напретка у повратку расељених, нити обнове уништеног културног наслеђа. Линта је рекао да је кључ опстанка и заштите права Срба у Федерацији Босне и Херцеговине оснажење њиховог политичког положаја. Имајући у виду свеукупан тежак положај Срба у Федерацији БиХ, као и да су избори у БиХ расписани 8. маја и да ће се одржати 7. октобра ове године, неопходан је масовнији одзив расељених Срба, који треба да се пријаве, односно регистрију за гласање, а имају на то право и који то могу учинити до 26. јула. Линта је нагласио да Срби у Федерацији БиХ треба да делују јединствено, да се формира јединствена српска листа, под називом „Опстанак“са којом би се изашло на предстојеће изборе у БиХ како не би дошло до расипања гласова, тј. како би Срби на простору Федерације БиХ имали легитимне, истинске своје представнике, који ће се борити за права Срба. У том смислу је навео пример Сребренице, када су наши сународници на последњим локалним изборима изашли са јединственом српском листом и за градоначелника изабран српски представник Младен Грујичић. Образлажући разлоге изласка на изборе свих расељених Срба, који на то имају право, Линта је још једном подвукао важност оснаживања политичког положаја наших сународника на простору Федерације БиХ, подршке која им је неопходна за остваривање тог важног сегмента, који је услов за директан утицај кроз законски оквир за побољшање њиховог положаја.

Пошто по првој тачки дневног реда није било пријављених за реч, прешло се на рад по другој тачки:“Разрешење председника и заменика председника Одбора“, где је најпре предлагачу допуне дневног реда Александру Марковићу дата реч. Након тога се председавајући обратио присутнима уз констатацију досадашњег конструктивног рада и издвојио неколико сегмената везаних за досадашњи рад Одбора. Уз подсећање да су у складу са делокругом, могућности Одбора ограничене, истакао је неколико важних активности Одбора у протекле две године, посебно када је у питању пројекат „Јасеновац“, успостављање и интензивирање сарадње са Србима из региона, са Конференцијом Срба у региону, сарадња са Организацијом српских студената из иностранства, као и са српским студентима из региона који студирају у Србији. Посебно је издвојио залагање и постигнуте помаке у решавању проблема српских радника у Руској Федерацији. Такође је указао на одређена питања која нису решена у овом периоду истичући питање избора директора Управе за сарадњу с дијаспором и Србима у региону, питање у вези са решавањем проблема наших сународника у региону, као и питање у вези са реализацијом службеног путовања по позиву наше дијаспоре из прекоокеанских земаља.

У дискусији су учествовали: Александар Марковић и Марјана Мараш, који су истакли досадашњу добру сарадњу у Одбору и потребу за унапређењем рада Одбора кроз јачање веза са министарствима, ПКС и другим надлежним органима у циљу побољшања положаја Срба у региону и наше дијаспоре. У дискусији су учествовали и Миодраг Линта и Бошко Обрадовић.

Након дискусије приступило се гласању. Са 11 (једанаест) гласова за разрешени су председник и заменик председника Одбора.

Председавање седницом наставила је народна посланица Мирјана Драгаш, најстарији присутан члан Одбора, која је прешла на рад по трећој тачки: „Избор председника и заменика председника Одбора“. Предлагач допуне дневног реда Александар Марковић је по овој тачки за председника Одбора предложио народног посланика Миодрага Линту, а за заменика председника Мирјану Драгаш. У дискусији су учествовали: Александар Марковић, Мирјана Драгаш, Миодраг Линта и Бошко Обрадовић. Након дискусије приступило се гласању. Са 10 (гласова) за и два гласа уздржана, за председника Одбора за дијаспору и Србе у региону изабран је Миодраг Линта, а за заменика председника народна посланица Мирјана Драгаш.

Новоизабрани председник Одбора Миодраг Линта је преузео председавање седницом, захвалио се присутнима на подршци и изразио очекивање конструктивне сарадње и заједничког рада на питањима од важности за наше сународнике у дијаспори и региону.

Пошто по тачки „Разно“ није било пријављених за реч, председавајући је закључио рад 11. седнице Одбора.

Седница је завршена у 12,56 часова.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић Миодраг Линта